Opposisjonen på Stortinget er urolige for at et nytt EU-direktiv vil få store konsekvenser for rettighetene i norsk musikk­bransje. I går ble det likevel banket gjennom i Brussel.

Åndsverk

Regjeringen har lenge varslet omfattende endringer av åndsverkloven, som blant annet skal sikre norske musikeres rettigheter til eget åndsverk.

Men i går sørget regjeringen for at Norge godkjenner et EU-direktiv om opphavsrett i Brussel, og som kan få vidtrekkende konsekvenser for norsk musikkbransje og for behandlingen av åndsverkloven senere i høst.

Direktivet har forkortelsen CRM, og inneholder nye regler om opphavsrett og lisenser for musikk i EUs indre marked. Hva konsekvensene kan bli for norske rettighetshavere, er ennå høyst uklart. MFO frykter blant annet at flere midler vil havne i hendene på utenlandske rettighetshavere.

Rettighetsforvaltning: • Et nytt EU-direktiv, det såkalte CRM-direktivet, ble behandlet i EØS-komiteen i Brussel i går, med sikte på å implementeres i norsk lov. • Direktivets formål er å «modernisere systemet for kollektiv forvaltning av opphavsrett». • Direktivet er allerede implementert i EUs 28 medlemsland. • Siden januar 2015 har det vært gjennomført tre møter med organisasjonene Bono, Gramo, Kopinor, Tono og Norwaco.

Oppdaget tilfeldig

SV reagerer kraftig på den hastige prosessen i Brussel, som ble oppdaget ved en tilfeldighet. I forrige uke sendte Stortingets Europa-utvalg en rekke saker som skulle behandles på e-post, mens mange stortingsrepresentanter fortsatt var på ferie etter valget.

– Dette er et alt for viktig spørsmål til å behandle på e-post uka etter et valg. Norge må bestemme vår politikk og våre lover før vi lar Brussel legge føringer, sier SVs nyvalgte stortingsrepresentant Kari Elisabeth Kaski.

Også Arbeiderpartiets kulturpolitiske talsperson, Arild Grande, anklager regjeringen for å gå for fort fram.

– Vi frykter at det blir vedtatt et direktiv som gjør at bordet fanger og at vi får mindre handlingsrom når Stortinget skal behandle åndsverkloven seinere i høst. Derfor ba vi om en utsettelse, slik at vi vil være i stand til å overskue konsekvensene av CRM-direktivet før det blir tatt inn i norsk lovverk.

Svært kort frist

På Stortinget er det Europa-utvalget som behandler politiske og konstitusjonelle saker knyttet til EØS-avtalen.

Fristen som partiene på Stortinget fikk for å komme med innsigelser, var innen torsdag denne uka. Til da hadde kun Ap, SV og Sp sendt formelt svar med krav om utsettelse. Det er ikke tilstrekkelig for å sikre et flertall.

Hva som vil skje videre når regjeringen likevel har sørget for at CRM-direktivet ble vedtatt, er høyst uklart. Grande frykter at det vil svekke norske musikeres inntektsmuligheter og vernet om opphavsretten.

– Åndsverkloven er til total revidering, men det forslaget regjeringen la fram tidligere i vår, var et så dårlig politisk håndverk at Stortinget sendte det tilbake. Det er svært lite tillitsvekkende når regjeringen nå trumfer gjennom dette CRM-direktivet før Stortinget har behandlet åndsverkloven i sin helhet, mener Grande.

Store konsekvenser

SVs nestleder Bård Vegar Solhjell er partiets representant i Europa-utvalget. Han var først ute med å sende krav til utvalget om å utsette CRM-direktivet. Også Ap og Sp rakk så vidt den korte fristen.

KrFs kulturpolitiske talsperson Geir Jørgen Bekkevold mener også at Norge burde ventet med å godkjenne CRM-direktivet i EØS-komiteen.

«Men jeg har ikke drøftet dette med partileder ennå. Dette har gått litt under radaren etter valget», skriver Geir Jørgen Bekkevold i en tekstmelding til Klassekampen.

Kari Elisabeth Kaski (SV) mener at det hersker stor usikkerhet rundt konsekvensene av CRM-direktivet for musikeres rettigheter og inntekter fra de kollektive vederlagsordningene.

– Direktivet vil få store konsekvenser både for forvaltere av musikkrettigheter, rettighetshavere og musikere. Å behandle en så viktig sak på epost med så kort frist er ekstremt forhastet og går imot Kulturdepartementets signaler om at saken skulle behandles skikkelig, sier Kari Elisabeth Kaski.

Ingen grunn til å utsette

«Saken er som nevnt behandlet i regjeringen, og Kultur­departementet ser ingen grunn til at den nå ikke skal behandles i EØS-komiteen», heter det i en redegjørelse som Kulturdepartementet har sendt til Klassekampen. Kulturdepartementet viser også til at rettighetsorganisasjonene Tono, Gramo og Norwaco har fått mulighet til å gi innspill underveis i prosessen. Ifølge departementet er CRM-direktivet for detaljert og for smalt til at det egner seg for å bli implementert i den nye åndsverkloven.

Statssekretær Bård Folke Fredriksen (H) svarer på e-post. «Saken vil komme på høring i Stortinget så snart forslaget til endringer er klart». Det vil også komme et eget høringsnotat for regjeringens forslag til ny åndsverklov senere i høst CRM-direktivet vil bli behandlet, varsler Fredriksen.

kultur@klassekampen.no